รัฐลุยงบปี’57แก้เกมเบิกอืดแนบทีโออาร์
สั่งส่วนราชการแนบทีโออาร์โครงการลงทุน ก่อนเสนอขอรับจัดสรรงบปี 2557 ที่ตั้งไว้ 2.47 ล้านล้านบาท
11 ต.ค. 2555

สั่งส่วนราชการแนบทีโออาร์โครงการลงทุน ก่อนเสนอขอรับจัดสรรงบปี 2557 ที่ตั้งไว้ 2.47 ล้านล้านบาท
ที่ประชุมรัฐมนตรีเศรษฐกิจ 9 กระทรวง ที่มี น.ส.ยิ่งลักษณ์ ชินวัตร นายกรัฐมนตรี เป็นประธานการประชุม วันที่ 10 ต.ค. สั่งการให้ทุกส่วนราชการเริ่มจัดทำงบประมาณรายจ่ายปี 2557 ที่มีผลบังคับใช้ในวันที่ 1 ต.ค. 2556 ตั้งแต่เดือน ต.ค. 2555 เป็นต้นไป เพื่อให้การเบิกจ่ายงบประมาณ โดยเฉพาะงบลงทุนปี 2557 มีประสิทธิภาพสูงขึ้น หลังจากพบว่าในปีงบประมาณ 2555 มีการเบิกจ่ายงบแค่ 66% จากที่ตั้งเป้าไว้สูงถึง 72%
“ปกติการทำงบประมาณรายจ่ายจะเริ่มในเดือน ก.พ.มี.ค.ของทุกปี แต่ในปีงบ 2557 รัฐบาลนี้จะเริ่มทำงบตั้งแต่เดือน ต.ค.เป็นต้นไป โดยหากเป็นงบลงทุน ส่วนราชการเจ้าของโครงการจะต้องทำทีโออาร์ของโครงการนั้นๆ ให้เสร็จสมบูรณ์ ก่อนรัฐบาลจะเสนอร่าง พ.ร.บ.งบประมาณรายจ่ายประจำปีเข้าสู่การพิจารณาของรัฐสภาวาระแรกในเดือน พ.ค. 2556 และเมื่อผ่านสภาจะได้มีการเบิกจ่ายและประมูลงานได้ทันที” นายกิตติรัตน์ ณ ระนอง รองนายกรัฐมนตรีและ รมว.คลัง กล่าว 
นายกิตติรัตน์ กล่าวว่า การดำเนินการดังกล่าวเป็นไปตามมติคณะรัฐมนตรี (ครม.) เมื่อวันที่ 9 ต.ค.ที่ผ่านมา ทำให้ส่วนราชการมีระยะเวลาการในการจัดทำงบประมาณ 11 เดือน จากปกติที่ใช้เวลา 6 เดือน คือ รอให้งบประมาณที่ประกาศใช้แล้วดำเนินการไประยะหนึ่งจึงจะเริ่มวางแผนงบประมาณในปีถัดไป ทำให้บางโครงการกว่าจะลงมือก่อสร้างได้ต้องรอถึงไตรมาส 4 
นายกิตติรัตน์ ระบุว่า ในส่วนการจัดทำกรอบงบประมาณปี 2557 นั้น ในเบื้องต้นกระทรวงการคลังมีความตั้งใจว่าจะลดการขาดดุลงบประมาณจาก 3 แสนล้านบาท ในปีงบ 2556 ลงเหลือ 2.25 แสนล้านบาท ในปีงบ 2557 ขณะที่ประมาณการการจัดเก็บรายได้ในปีงบประมาณ 2557 จะเพิ่มจากปีงบประมาณ 2556 เป็นจำนวน 11.5 แสนล้านบาท หรือคิดเป็นรายได้ทั้งสิ้น 2.25 ล้านล้านบาท
ดังนั้น ประมาณการรายจ่ายงบประมาณปี 2557 เบื้องต้นจะอยู่ที่ 2.47 ล้านล้านบาท 
“นี่เป็นหลักการเบื้องต้น แต่ต้องเฝ้าดูสถานการณ์ให้เหมาะสมว่าจะใช้ตัวเลขนี้หรือไม่ ซึ่งจะมีการตัดสินใจในเดือน ก.พ. 2556 โดยต้องยอมรับว่า การจัดทำงบประมาณรายจ่ายรัฐบาลเพิ่มขึ้นทุกปีอยู่แล้ว แต่รายจ่ายที่เพิ่มขึ้นจะเป็นรายจ่ายเพื่อลงทุนในโครงการที่ถูกต้องเหมาะสม เกิดประโยชน์ต่อประเทศทั้งระยะสั้น กลาง และยาว” นายกิตติรัตน์ กล่าว
นายวรวิทย์ จำปีรัตน์ ผู้อำนวยการสำนักงบประมาณ กล่าวว่า การจัดทำงบปี 2557 จะแตกต่างจากการจัดทำงบปีที่ผ่านมา คือ จะเร่งรัดให้มีการเบิกจ่ายงบลงทุนได้เร็วขึ้น โดยก่อนที่หน่วยงานที่จะเสนอของบลงทุนโครงการต่างๆ จะต้องมีแผนหรือรายละเอียดการลงทุนมาแสดง เช่น มีผลศึกษาความเหมาะสมและความเป็นไปได้โครงการแล้ว มีการทำอีไอเอและเอชไอเอแล้ว เพื่อจะได้เปิดประมูลหรือลงนามในสัญญาได้ทันทีเมื่องบผ่านสภา